Institutul Național pentru

Pregătirea și Perfecționarea Avocaților

***CONSILIUL DE CONDUCERE***

**HOTĂRÂREA NR. 1**

**privind începerea anului II de pregătire profesională inițială**

**10 ianuarie 2022**

În conformitate cu dispozițiile art. 299 alin. (5), art. 311 alin. (4) și art. 312 alin (1) lit. a) din Statutul profesiei de avocat,

În temeiul dispozițiilor art. 5 alin. (1) și (2) lit. a), art. 7 alin. (1) lit. b) art. 13 lit. e) și k) din Statutul Institutului Național pentru Pregătirea și Perfecționarea Avocaților (I.N.P.P.A.),

În acord cu prevederile art. 14 din Regulamentul de Organizare și Funcționare al I.N.P.P.A.,

Consiliul de Conducere al Institutului Național pentru Pregătirea și Perfecționarea Avocaților

**HOTĂRĂŞTE:**

**Art. 1.** (1)– Activitățile de formare aferente anului II de pregătire profesională inițială vor începe la data **17 ianuarie 2022** și se vor încheia la data de **24 septembrie 2022**.

(2) În limitele calendaristice prevăzute la alin. (1), structurile I.N.P.P.A. au posibilitatea de a programa activitățile de formare în raport de disponibilitatea formatorilor.

(3) Activitățile de formare vor fi desfășurate exclusiv în sistem on-line. În funcție de evoluția situației epidemiologice și de reglementările emise de autoritățile competente, Consiliul de conducere poate decide reluarea activităților de formare inițială în sistem fizic, cu respectarea prevederilor art. 36 alin. (4) al Regulamentului de organizare și funcționare a I.N.P.P.A.

**Art. 2.** (1) - Taxa de școlarizare aferentă anului II de pregătire profesională inițială este de 700 lei și va fi achitată până la data de 14 ianuarie 2022.

(2) Se face aplicarea corespunzătoare a art. 2 alin. (2) din Hotărârea Consiliului U.N.B.R. nr. 448 din 21 februarie 2009.

(3) Se înscriu în anul II cursanții care nu au promovat integral anul I de pregătire profesională inițială în anul 2021, cu obligația de a reface integral, potrivit dispozițiilor art. 46 sau, după caz, art. 48 alin. (6) din Regulamentul de organizare și funcționare a I.N.P.P.A., activitatea de formare la disciplinele nepromovate. În acest scop, acești cursanți vor fi afiliați de secretariatul I.N.P.P.A. unor grupe de cursanți din anul I, fără plata unei taxe, și vor respecta calendarul publicat al activității de formare de la grupele la care sunt afiliați.

(4) Cursanții care nu au promovat integral anul II de pregătire profesională inițială în anul 2021 au obligația de a reface integral, potrivit dispozițiilor art. 46 sau, după caz, art. 48 alin. (6) din Regulamentul de organizare și funcționare a I.N.P.P.A., activitatea de formare la disciplinele nepromovate. În acest scop, acești cursanți vor fi afiliați de secretariatul I.N.P.P.A. unor grupe de cursanți din anul II, fără plata unei taxe, și vor respecta calendarul publicat al activității de formare de la grupele la care sunt afiliați.

**Art. 3.** – Prezenta hotărâre se comunică U.N.B.R., structurilor I.N.P.P.A. și se publică pe site-ul [www.inppa.ro](http://www.inppa.ro).

**CONSILIUL DE CONDUCERE AL I.N.P.P.A.**